คาดแนวโน้มเงินบาทเคลื่อนไหว 29.80-30.10
ศูนย์วิจัยกสิกรไทยฯมองแนวโน้มเงินบาทเคลื่อนไหวในกรอบ 29.80-30.10 ขณะที่ต้องจับตาการรายงานตัวเลขเงินเฟ้อของไทยเดือนตุลาคมในช่วงต้นสัปดาห์
30 ต.ค. 2553

ศูนย์วิจัยกสิกรไทยฯมองแนวโน้มเงินบาทเคลื่อนไหวในกรอบ 29.80-30.10 ขณะที่ต้องจับตาการรายงานตัวเลขเงินเฟ้อของไทยเดือนตุลาคมในช่วงต้นสัปดาห์
ศูนย์วิจัยกสิกรไทย ระบุว่า ในสัปดาห์นี้ (1-5 พ.ย. 2553) จะมีการทยอยไหลกลับของสภาพคล่องเข้าสู่ระบบการเงินหลังผ่านสิ้นเดือน ขณะที่ธนาคารพาณิชย์จะมีการปิดสำรองสภาพคล่องรายปักษ์ในวันอังคารและเข้าสู่ปักษ์ใหม่ในวันพุธ ทั้งนี้ อัตราดอกเบี้ยระยะสั้นในตลาดเงินไทยน่าจะยังทรงตัวใกล้เคียงระดับ 1.75% ภายใต้ภาวะสภาพคล่องในตลาดเงินไทยที่น่าจะไม่เปลี่ยนแปลงมากนัก ขณะที่ตลาดคงจะจับตาผลการประชุมคณะกรรมการกำหนดนโยบายการเงินของธนาคารกลางสหรัฐฯ ในวันที่ 2-3 พ.ย.
ส่วนเงินบาทในประเทศอาจเคลื่อนไหวในกรอบประมาณ 29.80-30.10 บาทต่อดอลลาร์ฯ โดยจะต้องจับตาการรายงานตัวเลขเงินเฟ้อของไทยเดือนตุลาคมในช่วงต้นสัปดาห์ กระแสเงินทุนเคลื่อนย้ายระหว่างประเทศ และทิศทางของสกุลเงิน/ตลาดหุ้นในภูมิภาค รวมถึงทิศทางของเงินดอลลาร์ฯ ซึ่งอาจขึ้นอยู่กับตัวเลขเศรษฐกิจสหรัฐฯ ที่สำคัญ อาทิ ดัชนี ISM ภาคการผลิตและบริการ ตัวเลขการจ้างงานนอกภาคเกษตรเดือนต.ค. ยอดทำสัญญาซื้อบ้านที่รอปิดการขาย รายจ่ายด้านการก่อสร้าง ยอดสั่งซื้อของโรงงาน และดัชนีราคาการใช้จ่ายด้านการบริโภคส่วนบุคคลพื้นฐาน เดือนก.ย. ข้อมูลประสิทธิภาพการผลิตและต้นทุนแรงงานต่อหน่วยเบื้องต้นประจำไตรมาส 3/2553 จำนวนผู้ขอรับสวัสดิการว่างงานรายสัปดาห์ และมติการประชุมนโยบายการเงินของเฟด โดยเฉพาะอย่างยิ่งรายละเอียดของมาตรการผ่อนคลายเชิงปริมาณรอบสอง           นอกจากนี้ นักลงทุนยังจับตาผลการประชุมนโยบายการเงินของธนาคารกลางญี่ปุ่น ธนาคารกลางยุโรป และธนาคารกลางอังกฤษอีกด้วย